אחרית הימים (להקה)

אחרית הימים הייתה להקת רוק ישראלית שפעלה בין השנים 1971–1972. הלהקה הייתה חלוצית בתחום הרוק המתקדם הישראלי ובלטה בחיבור בין טקסטים גבוהים בעברית לבין המוזיקה שלה, והייתה אינטגרלית בקירוב הרוק הישראלי לסטנדרטים של הפקה וביצוע שהיו נפוצים במוזיקה הבינלאומית באותן שנים. חבריה היו זהר לוי, גבי שושן, אלי מגן, יצחק קלפטר ומירי אלוני. המתופף והמלחין זהר לוי הקים באוגוסט 1971 את להקת "אחרית הימים" עם שילוב של יוצאי להקות צבאיות ולהקות קצב. לוי עצמו היה כבר אז אחד המוזיקאים הבולטים בפופ הישראלי לאחר שהנהיג בסוף שנות ה־60 את הרכב "זהר השביעי", ניגן בהקלטות של "החלונות הגבוהים", ו"השלושרים" והיה חבר בלהקת "כיף התקווה הטובה" לצד ג'וזי כץ, חנן יובל והגיטריסט שלמה מזרחי. באותן שנים הרבה לוי לשתף פעולה עם התמלילן והמחזאי חנוך לוין ("מצילתיים", "אני בדרכי למוסד הסגור"), וב-1970 הלחין את כל שירי המחזה השערורייתי של לוין "מלכת אמבטיה". לאחר שפרש מ"כיף התקווה הטובה" בעקבות חילוקי דעות בינו לבין כותב החומר של הלהקה שמוליק קראוס, פנה לוי להקמת להקה משלו. הוא צירף אליו פליט נוסף מ"כיף התקווה הטובה" - נגן הבס והזמר אלי מגן ואת החייל יצחק קלפטר, מי שהקים את "הצ'רצ'ילים" וניגן ב"הסגנונות" של עוזי פוקס. באותו הזמן עדיין שירת יצחק קלפטר בצוות הווי סיני, ולוי ומגן המתינו חודשיים לשחרורו מתוך מחשבה לעבוד יחד בהרכב של שלישייה. רביעית להצטרף הייתה הזמרת מירי אלוני, שהתפרסמה ככוכבת להקת הנח"ל. אלוני פנתה אל לוי בבקשה שיכתוב לה שירים, ולאחר ששמעה על רעיון הלהקה הציעה את עצמה כזמרת מובילה והתקבלה. לאחר זמן קצר של חזרות צורף גם הזמר והגיטריסט יוצא להקות הקצב גבי שושן, לשעבר חבר שלישיית "השוקולדה" שזכה שנה קודם לכן לתהילה כשמילא את תפקיד ברגר במחזמר "שיער". אלוני פרשה עוד לפני שנשלמו הקלטות האלבום והשתתפה רק במעט מהופעותיה של הלהקה. את מקום הזמר המוביל בשירים שמהם נעדרה מילאו מגן ושושן ("התעמלות בוקר"). ב־1992 סיפרה אלוני: "כשהיום אני מנסה לנתח את זה, אני לא יודעת בדיוק להסביר למה [פרשתי]. לא הייתה סיבה מפורשת, אבל אני חושבת שאחרי המפגש עם הקהל בהופעות היה כזה מפח נפש, שהרגשתי שלא בשביל זה ויתרתי על הקריירה שלי. לא זה היה מה שחלמתי עליו". בשנת 1972 צברה הלהקה תארים רבים, כגון להקת השנה האזרחית במצעד הפזמונים העברי השנתי של קול ישראל, להקת השנה בגלי צה"ל, להקת השנה של שבועון "להיטון" ו"פרס כינור דוד". למרות איכויותיה הגבוהות של הלהקה, היא לא הצליחה למשוך קהל ולכן החליטו חבריה לפרקה. באותה תקופה ניסה אריק איינשטיין להציל את הלהקה בכך שהזמין אותה להופיע במשותף עמו, במופע בו הופיעה הלהקה לבד וכלהקת הליווי שלו. לאחר חצי שנה ירד המופע מהבמה, לאחר שנחל הפסדים כספיים. איינשטיין הקליט עם הלהקה את השיר "מיידלע" אותו כתב יחד עם קלפטר ללחן של השיר "היא תבוא" מאת מיקי גבריאלוב. למרות פעילותה הקצרה של הלהקה וכישלונה המסחרי, היא הותירה להיטים רבים כמו "פתחי לי את הדלת", "העץ הוא גבוה" ו"יש לי יום הולדת", שבו השתתפו אריק איינשטיין וצבי שיסל בקולות. במאי 2007 הועלה מופע איחוד "חד-פעמי" של ארבעה מחברי הלהקה במועדון צוותא בת"א במסגרת ערב מחווה למירי אלוני. במופע לא השתתף זוהר לוי, לאחר שסירב לפנייתה של אלוני, לטענתה. באוקטובר 2010 הודיעו מגן ושושן על חזרתם לבמה בשימוש שמה המקורי של הלהקה. בהופעות הם ביצעו שירים מתקופת הלהקה ומקריירות הסולו שלהם. זוהר לוי טען שלא עודכן לגבי תוכנית האיחוד, אלוני לא קיבלה הצעה להשתתף, וקלפטר שקיבל פנייה משושן ומגן סירב להשתתף. בשנת 2015 הוציאה חברת NMC את האלבום של אחרית הימים במהדורה מחודשת על גבי תקליט ויניל. זהר לוי - תופים, שירה גבי שושן - שירה, גיטרה אלי מגן - שירה, בס יצחק קלפטר - גיטרה, שירה מירי אלוני - שירה משתתפים נוספים בהקלטות: אלונה טוראל - פסנתר ("הנסיכה") אריק איינשטיין וצבי שיסל - קולות רקע ("יש לי יום הולדת") המוזיקה לשירים הולחנה על ידי זהר לוי. שניים משירי האלבום, "התעמלות בוקר" ו"חייו ומותו של מר גוסקין" בוצעו קודם לכן על ידי רן אלירן בליווי להקת זהר השביעי של זהר לוי. את השיר "תחת עץ האקליפטוס" כתב חיים חפר עבור להקת פיקוד מרכז, אשר ביצעה אותו בלחן שונה. אחרית הימים, באתר MusicBrainz (באנגלית) אחרית הימים, באתר Discogs (באנגלית) אחרית הימים, דף שער בספרייה הלאומית אחרית הימים, באתר MOOMA (בארכיון האינטרנט) ארז טודרס, אחרית הימים, בפודקאסט "אבני דרך", הטלוויזיה החינוכית ביקורת על אחרית הימים, באתר השרת העיוור (עותק שמור), 1 במאי 2002 דויד פרץ, על השיר העץ הוא גבוה של להקת אחרית הימים, באתר "תרבות•il" נדב הולנדר, ליגה ליגה, באתר nrg‏, 31 באוגוסט 2005 אוהד עזרתי, ביקורת על האלבום, באתר Mitkadem.co.il - רוק מתקדם, 21 במאי 2006 ביקורת על האלבום בקהילת אגדות רוק ב"תפוז", 5 במאי 2006 גיא בניוביץ', להקה צבאית על אסיד, באתר ynet, 12 בפברואר 2007 תימורה לסינגר, "להתראות במדרחוב", באתר ynet, 14 במאי 2007 שגיא בן נון, אין מקום לשניים על עמוד החשמל, באתר nrg‏, 11 באוקטובר 2010 אור ברנע, שניים על העץ, 7 באפריל 2011 איל רוב‏, אחרית הימים בת 40: הצדעה ללהקה שלא הייתה כמוה, באתר וואלה, 21 בפברואר 2012 אריק דוידוביץ, העץ הוא גבוה, "חדשות", 17 באפריל 1992, באתר הספרייה הלאומית שחר בן־ברק, זוהר בדשא, "מעריב", 17 באפריל 1992, באתר הספרייה הלאומית טל פרי, איחוד נטול זוהר, באתר MOOMA‏, 13 במאי 2007 שגיא בן-נון, אין מקום לשניים על עמוד החשמל, באתר nrg‏, 11 באוקטובר 2010 ידיעה, באתר רמקולים